
לכבוד:
דרך כבוד
באמצעות דוא"ל: 

                              הנדון: מענה לפנייתך לקבלת מידע בהתאם לחוק חופש המידע

במענה לפנייתך שבנדון, הריני להשיבך כדלקמן-

1. חברת אגד לא קיבלה אישור להגדלת החוב בגין  "דמי טיפול לגביית החוב" אלא אישור להגדלה בגין הוצאות שהוציאה בפועל כתשלום לצד שלישי עבור מסירת ההתראה לנתבע. יובהר כי הסכום המקסימלי להגדלה  הוא 67 ₪ ומותנה בהצגת קבלה על תשלום למוסר בסכום  זה או גבוה ממנו. אישור דומה ניתן גם למבקשים מיוצגים אחרים.  

1. סעיף 81א1(ב1) לחוק ההוצאה לפועל, התשכ"ז- 1967   קובע: "המבקש לבצע תביעה על סכום קצוב לפי הוראות סעיף זה, ימציא לנתבע, בדואר רשום עם אישור מסירה, התראה בדבר כוונתו להגיש את התביעה כאמור לביצוע בהוצאה לפועל (בסעיף זה – ההתראה); לא הצליח המבקש להמציא לנתבע את ההתראה באופן האמור, והיה המבקש מיוצג על ידי עורך דין, יוכל עורך הדין להמציא את ההתראה באמצעות מסירה אישית לפי הוראות תקנות סדר הדין ויחולו לעניין זה הוראות תקנות 161(4) ו-165(א) לתקנות האמורות."
מהסעיף עולה כי חלה על המבקש חובה להמציא את ההתראה לנתבע בדואר רשום עם אישור מסירה. אם המבקש   לא הצליח להמציא את ההתראה בדרך זו  ואם הוא מיוצג על ידי עו"ד, הוא זכאי להמציא את ההתראה באמצעות מסירה אישית. 

1. סעיף 9 לחוק עניינו "אגרות והוצאות" הסעיף קובע: ".... (ב)  האגרות וההוצאות לנקיטת ההליכים יחולו על החייב, ודינן לענין ההוצאה לפועל כדין החוב הפסוק, זולת אגרות והוצאות של הליכים שלדעת רשם ההוצאה לפועל ביקש הזוכה את נקיטתם שלא בתום לב.
(ג)   ההוצאות לענין סעיף זה יהיו כפי שנקבעו בתקנות, ואם לא נקבעו בתקנות, כפי שאישר מנהל לשכת ההוצאה לפועל."

1. תקנה  4(ג)  לתקנות ההוצאה לפועל (אגרות, שכר והוצאות), תשכ"ח-1968  קובעת : "הוצאות שלא נקבעו בתוספת טעונות אישור מנהל לשכת ההוצאה לפועל לפני נקיטת ההליך; עם האישור יקבע מנהל לשכת ההוצאה לפועל את ההוצאות המשוערות בנקיטת ההליך, ועל מבקש ההליך להפקיד את אותו סכום לפני ביצוע ההליך.". תקנה 4ב  לתקנות עניינה "הוצאות הכרוכות בהמצאת אזהרה לנתבע על ידי המבקש".  התקנה קובעת : " 4ב.     (א)  נדרש המבקש לפי תקנה 109ו(ב) לתקנות ההוצאה לפועל, התש"ם-1979, להמציא את האזהרה לנתבע, תצורף לחוב הפסוק עלות המצאת האזהרה בדואר רשום עם אישור מסירה לפי תקנות רשות הדואר (תשלומים בעד שירותי הרשות לפי סעיף 37(ג) לחוק), התשס"ג-2003. (ב)  המציא המבקש את האזהרה שלא בדואר רשום עם אישור מסירה, רשאי המוציא לפועל להוסיף לחוב הפסוק את ההוצאות הסבירות שהוציא המבקש בעד ההמצאה, אם שוכנע כי המבקש ניסה תחילה להמציא את האזהרה בדואר רשום עם אישור מסירה, ואישור המסירה מעיד כי הכתב לא הומצא כדין לחייב או לא הומצא המצאה מלאה, ובלבד שסכומן לא יעלה על הסכום הנקוב בפרט (ו) בתוספת."

1. מסעיף 9 לחוק  ומתקנה 4 עולה אם כן כי ההוצאות שננקטו לגביית החוב יחולו על החייב. ככלל סכום ההוצאות יהיה כקבוע בתקנות אך אם לא נקבעו בתקנות סכום -  כפי שאישר מנהל לשכת הוצאה לפועל. 

מתקנה 4ב עולה כי אם המבקש נדרש להמציא את האזהרה לנתבע ולא הצליח לעשות זאת באמצעות דואר רשום עם אישור מסירה, הוא רשאי לבצע את המסירה במסירה אישית ובמקרה זה רשאי מנהל לשכת ההוצאה לפועל להוסיף לחוב את הוצאות המסירה בסכום שאינו עולה על הסכום הנקוב בפרט (ו) לתוספת- היום 80 שקלים ובעבר 67 ₪. 

1. מכח הסמכות הקבועה בסעיף 9 לחוק ובתקנה 4(4) לתקנות, בהתאם לחובה החלה על המבקש לפי סעיף 81א1(ב1) לחוק  ועל דרך ההיקש מתקנה 4ב הונחתה חברת אגד כי אם לא הצליחה להמציא לנתבע את ההתראה בדואר רשום עם אישור מסירה תוכל לעשות זאת בדרך של מסירה אישית על ידי עו"ד המייצג אותה ובמקרה זה תוכל להגדיל את סכום  החוב בסכום שאינו עולה על 67 ₪ - הוא הסכום שהיה קבוע בפרט (ו) לתוספת לתקנות במועד מתן ההנחיה. ההגדלה מותנית בהצגת קבלה המעידה על תשלום ההוצאות לצד שלישי. 

1. בעקבות פנייתכם הרשות תוודא פעם נוספת מול חברת אגד כי פתיחת התיקים על ידם נעשית בהתאם להוראות שלעיל . 

בברכה,

עינב נחום 
הממונה על העמדת מידע לציבור
רשות האכיפה והגבייה


 


___________________________________________________________
	
רשות האכיפה והגבייה, רח' ירמיהו 37, ירושלים  9446722

